Auran var tidligere sete for en storgård med samme navn, samt Auran kirke, som hadde tilknytning til denne gården. Med tiden har gården Auran blitt delt opp i mange flere gårder. På Høgberget på Auran er det funnet rester av en relativt stor bygdeborg. I dag er berget for det meste gjengrodd av skog, men man kan tydelig se restene av bygdeborgen i form av store kampesteiner. Borgen stammer nok fra folkevandringstiden, og ble gjenoppdaget i 1970-årene.